b'\n_START_ARTICLE_\nOleandrovec\n_START_SECTION_\nOpis\n_START_PARAGRAPH_\nRazpon kril pri odraslih zna\xc5\xa1a med 9 in 11 cm. Osnovna barva je olivno zelena, ki jo predvsem na krilih dopolnjuje vzorec belih in ro\xc5\xbenatih lis. Osebki se razlikujejo predvsem po intenzivnosti barve, izstopa barvna forma f. nigra, ki ima \xc4\x8drno namesto zelene. Sicer je telesna zgradba tipi\xc4\x8dna za ve\xc5\xa1\xc4\x8dce, z ozkimi, za\xc5\xa1iljenimi krili in aerodinami\xc4\x8dno obliko. Aktivni so pono\xc4\x8di, letajo predvsem proti jutru in se prehranjujejo na cvetovih razli\xc4\x8dnih rastlin._NEWLINE_Gosenice so zelene barve, v zgodnjih stadijih brez vzorca, a z zelo dolgim izrastkom na zadku. Kasneje se izrastek skraj\xc5\xa1a, gosenica pa dobi par belih \xc4\x8drt po bokih vzdol\xc5\xbe celega telesa in par belih pik na tretjem \xc4\x8dlenu oprsja, ki s starostjo dobijo \xc5\xa1e vpadljivo modro in \xc4\x8drno obrobo. Kadar so vznemirjene, izbo\xc4\x8dijo ta del telesa in izpostavijo pike, podobne o\xc4\x8dem mnogo ve\xc4\x8dje \xc5\xbeivali, kar naj bi prestra\xc5\xa1ilo vsiljivca. Pred plenilci se branijo tudi z bljuvanjem dra\xc5\xbee\xc4\x8de vsebine prebavil.\n_START_SECTION_\n\xc5\xbdivljenjski krog in ekologija\n_START_PARAGRAPH_\nSamica izle\xc5\xbee kroglasta jaj\xc4\x8deca posami\xc4\x8d na liste oleandra, najraje na rastlinah, ki rastejo v zavetnih legah. Po tednu ali dveh se izle\xc5\xbeejo gosenice, ki po\xc5\xberejo jaj\xc4\x8dno ovojnico in se za\xc4\x8dnejo prehranjevati na vrhnjih listih in cvetovih, ko postanejo starej\xc5\xa1e, pa se zadr\xc5\xbeujejo ni\xc5\xbeje. V najtoplej\xc5\xa1em delu dneva mirujejo na spodnji strani listov ali na tleh. Manj pomembni gostitelji so \xc5\xa1e zimzelen, trta, gardenija, svilnica in drugi._NEWLINE_Na leto se v toplej\xc5\xa1ih delih obmo\xc4\x8dja raz\xc5\xa1irjenosti razvije \xc5\xa1tiri do pet rodov, v Evropi pa najve\xc4\x8d dva. Osebki na selitvi se prvi\xc4\x8d pojavijo v Ju\xc5\xbeni Evropi junija, avgusta lahko sledi drugi rod, ki se seli \xc5\xa1e severneje in se tam razmno\xc5\xbeuje, vendar njihove potomce v fazi bube prehiti zima, tako da ne pre\xc5\xbeivijo do naslednjega leta. Izjema so le nekatera najugodnej\xc5\xa1a obmo\xc4\x8dja, kjer pre\xc5\xbeivi vse leto._NEWLINE_Odrasli se zadr\xc5\xbeujejo v okoljih, kot so suha re\xc4\x8dna korita, oaze in ju\xc5\xbena pobo\xc4\x8dja s posami\xc4\x8dnimi grmi gostiteljske rastline, izogibajo pa se gosto poraslim obmo\xc4\x8djem. Prehranjujejo se z nektarjem tobakov, petunij, kosteni\xc4\x8devja, milnic ipd._NEWLINE_Za \xc4\x8dloveka je \xc5\xa1kodljivec na posajenih oleandrih, ki se uporabljajo kot okrasne rastline, vendar njegov ekonomski pomen ni bistven \xe2\x80\x93 predvsem starej\xc5\xa1e gosenice lahko sicer z ob\xc5\xbeiranjem povzro\xc4\x8dijo vidnej\xc5\xa1e odpadanje listov, a zaradi malo\xc5\xa1tevil\xc4\x8dnosti ne povzro\xc4\x8dajo ve\xc4\x8dje \xc5\xa1kode.'